牛鸞

牛鸾（），字鸣世，号竹坡，直隸獻縣（今河北獻縣）人。明朝政治人物。

 生平 
正德二年（1507年）丁卯科順天府乡试八十九名舉人，正德三年（1508年）聯捷戊辰科会试十七名，三甲一百七十四名进士。初任山東鉅野縣知縣，又改益都縣。正德六年（1511年），河北爆發劉六劉七起義，席捲多省。牛鸞禦敵有功，正德七年破格提升為本省青州兵備僉事《明史·卷二百八十九》：時知縣能抗賊者，益都則牛鸞，郯城則唐龍，汶上則左經，浚則陳滯，亦所當賊少。而逵屢禦大賊有功，遂與鸞俱超擢兵備僉事。。正德九年六月奉命巡察海道，仍带管青州兵备，十一年六月被巡按御史张羽弹劾，被降一级，贬为江西宁州知州。十五年升任太原府同知，十六年正月升山西按察司佥事，兼管屯牧，同年丁父憂歸。嘉靖元年（1522年）十二月奪情起为添注山东佥事，整饬青、登、莱三府兵备事务，兼管备倭，令其军前督兵剿贼，时流贼猖獗，都御史李瓒荐鸾在山西时勇略过人，因有是命。以平定颜神镇巨盗王堂，嘉靖三年四月升本司副使，整饬青州兵备如故，加三品服俸。七年六月率山东枪兵，调往山西潞城围剿青羊山贼陈卿等群寇。八年十月以冒费军饷被劾，念其平贼功，姑降一级为右参议。十二年二月以荐起为陝西右參議，兵備甘肅，七月升陕西按察司副使，因被弹劾，遂乞終養歸。家居二十馀年，嘉靖三十五年卒于家，享年七十六。

其墓碑至今尚存，現為河北省文物保護單位。 明中憲大夫山東按察司副使牛公神道碑銘賜進士出身通議大夫進階資治尹同侍經筵講讀兵部左侍郎臨朐遲鳳翔撰賜進士出身中議大夫資治尹奉敕巡撫甘肅等處地方都察院右僉都御史益都楊錦書賜進士出身中憲大夫知青州府事姪孫牛鏡篆 公讳鸾，字鸣世，号竹坡，先世河间献县人。高、曾而上，谱逸莫考。厥祖讳伯通，遇恩例拜寿官。考讳聪，有隐德，亦如例，授七品散官。聪生公，幼颖异出群。甫成童，补献庠弟子员，遂知名于九河之间。正德丁卯（1507），领乡荐，评文者有“七篇神授”之语。明年戊辰（1508），连捷进士第。初授山东钜野县令，政崇礼教，不事苛刻，民甚德之。邑有数年不决之狱，当道付公，推治不终日，谈笑而解矣！明决之政，多类如是者。未几，调青之益都，以才堪治繁故尔。益都附郭百七十七里，素称难治，公宰之裕如，不劳馀力，若治钜野然。时，流贼刘六辈者，纠众数千，劫掠山东郡邑，横行于青齐淄渑之间，闻者无不畏威远遁，莫敢谁何。独公雅负奇气，有奋不顾身之勇，夙抱雄才，兼应变制胜之能。亲帅民兵，指授方略，预募死士以为间谍，先据要害以为战地。凡起兵以来，大战者七，小战者一十有二，罔不以寡制众。如王高店，以三十馀骑而胜；六股路，以四十馀骑而胜；章丘，以百馀骑而胜；乐安并龙居店诸处，以马步四百馀而胜。至若大王桥之战，乃躬被四矢，转斗愈力，士卒用命，即擒获无算矣！时，乐陵令许忠节公逵者，与公东西犄角，屹若长城，贼自是不敢复东窥矣！当路以事闻上，擢公本省按察司佥事，敕令整饬青州兵备。青之开署实自公始，时岁壬申（1512）也。公握重寄，乃大布朝廷威德。精选所部官军以及民兵子弟，首立较德亭，以习武艺；继建崇义堂，以训武生；仍修城濬隍、储粟积刍，以固根本之计。凡所司之武备文事，靡不井井有条，而青齐之境，足称雄于东方矣！及岁甲戌（1514），仍奉敕命，公巡察海道，带管原职如故。时以备倭为重，非公有不可者。惟时，逆瑾（笔者按：刘瑾）用事。其管家王姓者，窃瑾声势，行与三司抗礼。犯公怒，即捶杀之，具疏以闻。会瑾败而事解，众初为公危之。自是，公之声望益见重于士林矣！时有马、边二公者，以招徕群盗逮狱。公慨然具疏理之，且欲解己官，以赎二公之罪。疏虽不报，而朝野壮之。公性不欲奔競，多为当道所不喜，以是左迁，知宁州。逆濠素闻公名，见而卑礼诱之，欲以为己用也。公正色厉辞，虽小事，无所假借，以示不降不辱之意。濠密遣刺客，伺公若甘心者，而竟无所效，以公之先几有备，故也。又遣仪宾王姓者，发银至州贸易。王物旧例，物出小民而银不启封，独公分给行役，平价易之，姑以应命云尔。中丞周公季麟者，绘图赠公，将以风有位而励诸司也。岁庚辰（1520），量移山西太原府同知。辛巳（1521），复宪职，兵备山西，兼管屯牧。是岁，公以外艰离仼去矣。及嘉靖癸未（1523），山东盗起，中外汹汹，朝议无不属公者，遂夺情起复。敕命整饬青、登、莱三府兵备事务，兼管备倭。时有颜神镇巨盗王堂，豪侠好施，啸聚山谷，势甚猖獗。公出其不意，率众突入，奋刃大呼，众随披靡，大有斩获，即解散矣。公以平盗功升副使，原职如故。寻晋三品，服色、俸级皆朝廷之异数待公者，而公之感恩思奋，不惟有公而忘私之志，而且有国而忘家之事。时有某给事之兄某者，结窝海寇，为患靡测。公与同寅冯公时雍者，悉按之如法，患遂弭焉。又有山西马五寨陈卿之判，骚动关陕以及两河南北之间。动众征剿，连年弗靖。敕公往，平之。曾一日而获三捷，遂克底定，即其地建平顺县，至今三晋士人德之如父母云。岁癸巳（1533），甘肃屯务废弛，用兵为艰。复敕公整理，兼管地方一应事务。公感九重之申命者有五，殆不止于三锡之勤矣。方图伸臣节于西陲之境，建奇功于玉门之外，然而声望赫然，为众所忌。且怀奇负气，不能腆腼为诡随态。世多以事谤公，而公遂乞恩终养，为林泉计矣。 公家居二十馀年，咏歌自得，雅有击壤之风。至岁丙辰（1556）春二月十有三日，以疾终于正寝，距生实享年七十有六。公配周氏，侧刘氏，暨杨氏、张氏。子四：长曰坤，领乡荐；次曰埙；次曰垚；次曰至，邑庠生。孙男五：长曰钝，国子生；次曰铦，邑庠生；次曰铨；曰钺；曰鑑。公之侄孙近溪公者，以进士起家，来守青州，可谓祖孙继美，福星惟东矣。稔公之遗爱于父老，悉公之政绩于郡志，亟欲刻碑述公生平之行，俾族人暨乡士大夫知所仪型，将以永孝思于无穷也。礼遣使人持同邑玉泉陈公所为志文授翔，命为之铭。翔忆总角为弟子员时，尝瞻拜我公于宪台之下。及叨进士，授部官，服役南北，道经我公梓里，<数数蒙公接引，赐款待焉。感今忆昔，言与泪下。是虽固陋少文，然于义而不敢辞，谨为之铭曰： 于惟坡翁，当世之豪。负奇磊落，仗节孤高。古称燕赵，慷慨孔良。九河储秀，恒岳发祥。进士起家，四任亲民。召父杜母，口碑犹新。维登暨莱，谁作长城。曰青与济，之藩之屏。三晋两河，遥迄湟中。荡秽清氛，振落发蒙。濠瑾者逆，虎视耽耽。听蛟过耳，谋寝淮南。冠裳继美，德业重光。言有太史，採备旂常。

家族 
曾祖牛顺成。祖父牛伯通。父牛聪。母李氏。具庆下。兄夔、凤、𬸚、弟鹏。

生四子：长子牛坤，舉人；次牛埙；牛垚；牛至，邑庠生。

參考文獻

L
Category:獻縣人
Category:明朝鉅野縣知縣
Category:明朝益都縣知縣
Category:明朝山東按察司副使
Category:明朝山東按察司僉事
Category:明朝太原府同知
Category:明朝陕西按察司副使